Oos Wes Afrikaans bes: WAT vereer dié treffende handelsname | Maroela Media
Kaptein Karnuffel Cabernet Sauvignon (Foto: Villion Family Wines/Facebook)
Die Woordeboek vir die Afrikaanse taal (WAT) het onlangs die wenners van vanjaar se treffendste Afrikaanse handelsnaam bekendgemaak.
Moer Op Als (geurmiddel) het die meeste stemme gekry, terwyl Koer ('n aanlyn afspraakklub) en Oep ve Koep ('n restaurant op Paternoster) die naaswenners was.
"Vanjaar se kompetisie het 'n hele oes kreatiewe handelsmerke opgelewer," het dr. Willem Botha, uitvoerende direkteur en hoofredakteur van die WAT, in 'n onderhoud met Maroela Media gesê.
"Ondernemings begin nou besef dat Afrikaans kommersiële waarde het en dat handelsname nie meer Engels hoef te wees om te bestaan nie. Afrikaans is skielik weer in die mode en dit is wonderlik."
Finaliste in die toptien was:
Boggom – velskoene
Gegrond – koffieroostery
Kaptein Karnuffel Cabernet Sauvignon – wyn
Kardoesie – plaasstal
OEPS, ook bekend as Ons Eie ProduksieS – 'n produksiemaatskappy
Proux – tuisbakkery
Sagkuns – komberse en serpe van merinowol
"Om eerlik te wees, ek was baie onseker of mense die naam sou aanvaar of verwerp. Daar was aanvanklik gemengde gevoelens oor ons handelsnaam, aangesien mense dit as 'n vloekwoord beskou," sê Neels Kleynhans, braai-entrepreneur en stigter van Moer Op Als.
"Wie nie waag nie, wen nie," sê Kleynhans. "Ek het 'n kans gewaag en toe wen ons sowaar vanjaar se treffendste handelsnaamkompetisie."
Koer is vroeër vanjaar deur die akteur en entrepreneur Armand Aucamp bekendgestel. Aucamp het in 'n onderhoud met Maroela Media vertel hy het besef daar is 'n behoefte onder Afrikaanssprekers om in hul moedertaal na 'n pasmaat te soek, wat ook met jou in jou moedertaal kan kommunikeer.
Aucamp en sy span wou 'n kenmerkende naam hê wat onmiddellik 'n spesifieke gevoel by mense skep.
"Ons het met verskeie naamopsies vorendag gekom wat met liefde en afsprake te doen het, maar het uiteindelik besluit om te fokus op wat in die volksmond lê," sê hy.
Armand Aucamp. (Foto: Verskaf)
"Wat sou eg Afrikaans, nostalgies en tog modern wees? Van vlerksleep tot vry, van liefdesduifies tot vere regskud, alle paaie het egter na Koer gelei: dit is kort, rol lekker van die tong af en is omskrywend van wat die app bied."
Sanita van der Merwe, eienaar van Oep vi Koep, vertel dat dié winkel se naam deur 'n plaaslike sakeman gekies is.
"Pas ná die winkel opgeknap is, het ons 'n swartbord buite geplaas om aan te kondig dat die winkel weer oop is: Oop vir Koop," vertel Van der Merwe. "'n Gesiene en gesoute sakeman van die Weskus, Johan Carosini, het daarlangs gekom en ons aangespreek omdat Weskussers nie van oop en koop praat nie, maar eerder van oep en koep."
Van der Merwe sê die naam is 'n tongknoper vir oorsese besoekers, maar hulle hou vol om Oep vi Koep met trots te gebruik en geniet dit om dié naam te verduidelik.
(Foto: Oep ve Koep/Facebook)
Eienaars van ondernemings of produkte met Afrikaanse handelsname kon hul ondernemings vir die kompetisie inskryf. Benewens bogenoemde ondernemings het hierdie Afrikaanse handelsmerke ook op vanjaar se kortlys gepryk:
Afrikaans – wyn
Baie Goeters – funksiebeplanners
Ben Bullebak Merlot – wyn
Brandman – brandrissiesmeer
Gatskop Vellies – velskoene
Jan Kan Plaasstal – plaasstal
Jan Rosyntjie – varsproduktewinkel
Kaalfööt – byderwetse skoene
Karmenaadjie – restaurant
Knip – haarsalon
Kwaai Lappies – materiaalwinkel
Liefelint – lint vir almal wat lief is vir lint
Lyftaal – skoonheidskundiges
Manna Restaurant – restaurant
Mondvol – koffiewinkel
Opgejikkel – kuns uit herwonne plastiek
Petal'je – blommewinkel
Seepglad – afleweringsdiens
Toggekry – landbouhandelaar
Vabond – gesoute spesialiteitsvleis
Vat dit kop toe – haarkapper
Vorige wenners sluit in "SKEP", 'n argiteksfirma in Stellenbosch, "Respek en Eiers", 'n koffiewinkel in Pretoria, en "Platsak", 'n vulstasie en winkel in Witrivier.
Baie geluk aan die wenners van die absoluut kreatiewe Afrikaans handelsmerkname! Die kompetisie was voorwaar straf. Ek het die artikel met sy vernuwende inhoud behoorlik opgeslurp! Lank lewe ons veelseggende taal- Afrikaans!